BTI හෙවත් Bacillus Thurigensis Subspecies Israelensis  බැක්ටීරියාව මදුරු කීට මර්දනයේ දීි සහායක ක්‍රමවේදයක් වශයෙන් යොදා ගනු ලැබේ.ඝන බී.ටී.අයි. බැක්ටීරියාවේ ක්‍රියාකාරිත්වය මාසයක් පමණ නොවෙනස්ව විනාශ නොවී ඕනෑම පරිසර සාධකයක් තුළ වුවද පවතින නිසා මදුරු කීට මර්දනය සඳහා ජලය එක්රැස් විය හැකි ස්ථානවලට කැබලි වශයෙන් හෝ සම්පූර්ණ ඝනයම වශයෙන් භාවිතා කළ හැකි බව පර්යේෂණවලින් හෙළි වී ඇත.වෛද්‍ය පර්යේෂණායතනයේ කීට විද්‍යා අංශය මඟින් මේ සම්බන්ධව අත්හදා බැලීම් ක්‍රියාත්මක කරන ලද අතර ක්ෂේත්‍රය තුළ මේ බැක්ටීරියාව යෙදවීමෙන් මාසයක කාලයක් තිස්සේ එම ක්ෂේත්‍රය තුළ වැඩුණු මදුරු කීටයන් සියල්ල විනාශ කළ හැකි බව තහවුරු වී තිබේ.විශේෂයෙන්ම ඩෙංගු රෝගය බෝකරන ඊඩිස් ඊජිප්ටයි, ඊඩිස් ඇල්බෝපික්ටස් හා බරවා රෝගය බෝකරන Culex Quinquefaciatus නමැති මදුරු වර්ගවලට අයත් කීටයන් විනාශ කිරීම සඳහා හොඳින් ක්‍රියාකාරී වන බවද මේ පර්යේෂණවලින් තහවුරු වී ඇත.